Urinsekter

Acerellidae
 Acerentomidae
 Eosentomidae
 Protentomidae
 Sinentomidae

Urinsekter (Protura) er vingeløse primitive seksfotede leddyr. De er svært små, mellom 0,5 og 2 mm. Urinsektene ble først oppdaget så seint som i 1907. De likner insekter, men er trolig mer i slekt med spretthaler. På norsk er et eldre navn proturer. Men navnet kan oversettes med «før hale», og henviser til at de i motsetning til de andre gjemtkjevingene ikke har noe halevedheng.

Liv og utvikling   
Urinsekter tilhører ikke de egentlige insektene, men danner sammen med tohaler og spretthaler gruppen Gjemtkjevinger (Entognatha). Navnet «gjemtkjevinger» kommer av at munndelene er gjemt i et hulrom på undersiden av hodet, når de ikke er i bruk. Urinsekter har stikkende og sugende munndeler og lever av planterester og sopp.

De mangler øyne og antenner, De løfter opp og strekker frem frambeina, som sanseorgan når de beveger seg.  Bare  det mellomste og det bakerste beinparet brukes til å gå med. De fleste er hvite av farge, og nokså langstrakte av utseende. De mangler haletråder (som hos tohaler) og «sprettgaffelen» (som hos spretthaler).

Urinsekter finnes i jord, mose, råtnende trær, under bark, plantestrø og i vissent løv. Helst foretrekker de litt kjølige og fuktige steder.

Paring skjer ikke ved sammenkobling mellom de to kjønnene. Hannen avsetter en «pakke» med spermier (spermatofor) på bakken. Hunnen tar denne opp i kjønnsåpningen.

Urinsekter har ametabol utvikling, det vil si at de ikke har «forvandling» (metamorfose), noe puppestadium. Nymfene er like de utvokste (kjønnsmodne) individene (imago), bortsett fra størrelsen. Avkommet må gjennom fem hudskift, før det når det voksne stadiet (imago). Også som kjønnsmodne fortsetter de å skifte huden.

Systematisk inndeling / nordiske arter 
Det finnes bare 2 arter i Norge, og de tilhører hver sin familie. Ottesen, P.S. angir en usikkerhet om hvilke som er de norske artene i slekten Eosentomon, men antar at det er E. transitorium.

I verden er det oppdaget omtrent 400 arter. I Europa 175 arter inkludert noen varianter (underarter). Et latinsk familienavn ender med ...idae, og et navn på en overfamilie på  ...oidea.

Nomenklaturen for familiene innen Urinsekter, følger Ottesen (1993), (se kilde for detaljer).

 gjemtkjevinger (Entognatha)
 Urinsekter (Protura) 
 Gruppe Acerentomata
 Familien Acerentomidae
 Underfamilie Acerellinae
 Underfamilie Acerentominae
 Underfamilie Berberentulinae
 Acerentulus traegardhi Ionesco – finnes i Norge.
 Underfamilie Nipponentominae
 Familien Hesperentomidae
 Underfamilie Hesperentominae
 Underfamilie Huhentominae
 Familien Protentomidae
 Underfamilie Condeellinae
 Underfamilie Protentominae
 Gruppe Sinentomata
 Familien Fujientomidae
 Familien Sinentomidae
 Gruppe Eosentomata
 Familien Eosentomidae
 Underfamilie Anisentominae
 Underfamilie Eosentominae
 Eosentomon transitorium Berl. (syn. ribagai Berl., armatum Stach.) – finnes i Norge, vidt utbredt i Sverige
 Eosentomon germanicum Prell (forsslundi Ion.) – sjelden i Sør-Sverige
 Eosentomon delicatum Gisin – lever nedgravd i sand, bare ett sted i Sverige (Visingsø).
 Underfamilie Isoentominae
 Familie Antelientomidae

Referanser

Kilder 
 Bakken, Torkild; Såstad, Sigurd Mjøen og Aagaard, Kaare. (red.) 2005. Utredning for Artsdatabanken 1. Oprettelse av norsk artstesaurus 12. og 13. april 2005 Artsdatabanken. 49 sider.
 Ottesen, P.S. (red.) 1993. Norske Insektfamilier og deres artsantall. NINA utredning 055, 40 sider.
 Szeptycki, A. (2007) Catalogue of the World Protura. Acta zoologica cracoviense.

Eksterne lenker 
 
 Tree of Life: Protura Her finnes også fine bilder.

 Proturer